Internetipettus
Internetipettus on kelmus, mis pannakse toime internetis või interneti vahenditega. Internetipettuste eesmärk võib olla raha teenida või ka kasutaja (sotsiaalmeedia)konto või arvuti ja/või nutitelefon eri motiividel üle võtta. Toimuda saab see näiteks e-kirja, sotsiaalmeedia, veebilehtede või jututubade kaudu. Internetipettus põhineb tihti identiteedivargusel, mis võib ohvri jaoks saada alguse e-posti teel saadud petukirjast. Niisugusi kirju tuntakse ka "Nigeeria kirjade" nime all, kuna oluline osa neist tuleb (väidetavalt) Nigeeriast. Pettusele viitab tavaliselt juba saatja imelik meiliaadress, millele kindlasti ei tohi vastata. Samuti peaks ettevaatlikuks tegema kirjas toodud müstilised rahanumbrid, kirja üldine libe toon ja veider, tihti grammatiliselt väär sõnakasutus. Internetipettuse ohvriks langemist on võimalik vältida, kui jätta petukirjale vastamata, linkidel klõpsamata ja kirjas toodud telefoninumbrile helistamata. Kaitseks internetipettuste vastu soovitab Riigi Infosüsteemi Amet hoiduda kahtlaste linkide klõpsimisest, mitte usaldada internetis tundmatuid ning olla eriti ettevaatlik lühendatud veebiaadressidega, kuna nende taga peituvat tegelikku aadressi ei ole linki avamata võimalik kindlaks teha.